নজরুল ইসলাম খায়রুল : কিশোরগঞ্জে ৮০০ পিস ইয়াবা ট্যাবলেটসহ মো. খাইরুল ইসলাম (৩০) নামে এক মাদক ব্যবসায়ীকে আটক করেছে জেলা গোয়েন্দা শাখার (ডিবি) সদস্যরা। গত সোমবার ( ১৪ মে) দিনগত রাত ৮টার দিকে কিশোরগঞ্জ সদর উপজেলার পূর্ব ভরাটি এলাকা থেকে তাকে আটক করা হয়। আটক মাদক ব্যবসায়ী মো. খাইরুল ইসলাম কিশোরগঞ্জ সদর উপজেলার পূর্ব ভরাটি গ্রামের মো. রহিমের ছেলে। ডিবি পুলিশের পরিদর্শক মুহাম্মদ শফিকুল ইসলাম জানান, গোপন সংবাদের ভিত্তিতে কিশোরগঞ্জ সদর উপজেলার পূর্ব ভরাটি এলাকায় অভিযান চালিয়ে ৮০০ পিস ইয়াবাসহ খাইরুলকে আটক করা হয়। মাদক ব্যবসায়ী মো. খাইরুল ইসলামের বিরুদ্ধে মাদকদ্রব্য নিয়ন্ত্রণ আইনে মামলা করে তাকে কিশোরগঞ্জ মডেল থানায় হস্তান্তর করা হয়েছে বলে ডিবি পুলিশের এই কর্মকর্তা জানান।